اخي مدمن بيسب الدين،الجيران والقرايب بيعيرونا به،ابي جاف في تعامله تركنا ليعيش في شقة اخرى،كل ما اروح عنده بيعاملني وحش ويقولي روحي البيت التاني ومليش اصحاب،صوت شتيمة اخي ليا ملازماني دايما،خلصت جامعه ومش قادرة اطلع اتعامل مع الناس واسعى للشغل،منتقبة من اربع سنين،حزينة لأني انتكست وبأدي الفرائض بس
النبي صلى الله عليه وسلم قال يومًا : أفضل نساء أهل الجنة خديجة بنت خويلد ، وفاطمة بنت محمد ، ومريم بنت عمران ، وآسية بنت مزاحم امرأة فرعون .  مريم عليها السلام أتهمت في شرفها من أقرب الناس لها ، وهم "قومها"! ، قالوا لها : "ما كان أبوك امرأ سوء وما كانت أمك بغيًا"!  يعني بيلوحوا لها بالزنا ، ولكن صبرها على بلائها جعلها أفضل نساء أهل الجنة!  آسية امرأة فرعون : آمنت في وسط قصر كله كفرة ، وزوجها لصيقها وملك مصر بيقول : أنا ربكم الأعلى!  تخيلي مقدار الصعوبة الشديدة في انها تتحول للإيمان بعبد ضعيف ليس له ناصرون ولا قصور ولا أموال كموسى؟  وفي الآخر؟ ، في الآخر "قتلت" على يد من؟ ، على يد زوجها "فرعون". مش كان بيشتمها بقى أو بيعاملها وحش! ، لأ لأ ، دا قتلها!  خديجة بنت خويلد ، خالفت قومها ، وخرجت من مالها وثروتها مرات ومرات عشان تنصر الرسول صلى الله عليه وسلم!  النبي بيقول : قَدْ آمَنَتْ بِي إِذْ كَفَرَ بِي النَّاسُ ، وَصَدَّقَتْنِي إِذْ كَذَّبَنِي النَّاسُ ، وَوَاسَتْنِي بِمَالِهَا إِذْ حَرَمَنِي النَّاسُ النااااااس كلها في ناحية ، وخديجة في ناحية ، مش أخوها وأبوها فقط!  فخليكي حفيدة لـ"سيدات نساء أهل الجنة" وقوية زيهم قصاد البلاء ، وربنا إن شاء الله يقربك منهم منزلة في الجنة ويرزقك ثوابهم. والبلاء في الأهل مش حاجة جديدة على الصالحين ، نوح ابنه كان كافر ، مش مدمن مخدرات!  ولوط زوجته كانت كافرة!  والنبي - صلى الله عليه وسلم - عمه أبو طالب ، اللي أحبّه ونصره وأواه وحماه من أذى قريش ، للأسف مات كافر!  دا بلاء ، الله يقول : "إنك لا تهدي من أحببت ولكن الله يهدي من يشاء"  ولو جيتي يوم القيامة لقيتي حسنات إنتي مش عارفة منين هتكون من الصبر دا ، الله يقول "إنما يوفى الصابرون أجرهم بغير حسااب" ، يعني من غير عدد! حسب كرم ربنا ، وكرمه عظيم! مافيش حل أمثل ، بس اجتهدي أنك تشوفي صحبة صالحة من البنات وتشغلي نفسك في عمل تطوعي يستهلك طاقتك ويعرفك على ناس جديدة صالحين يخرجوكي من الجو المسموم دا.  ولما تكوني نموذج ناجح وبيتقال : فلانة بتساعد الناس وبص الناس بتحبها إزاي ، ساعتها قرايبك وجيرانك هيعيروا أخوكي بيكي ، ويقولوا له : شوف أختك كويسة إزاي وأنت رايح في داهية؟  هي دي طبيعة الناس. امسكي في الفرائض بإيدك وسنانك ودا الطريق لعودة النوافل أصلًا ، وربنا يعينك وييسر لك أمورك ويهدي لك والدك وأخوكي ويجمع شمل أسرتكم على الخير .. آمين.